Miðlastuðulin verður býttur soleiðis: Sosialurin: kr. 824.365,00 kr. Dimmalætting: 294.902,00 kr. Norðlýsið: 193.854,00 kr. Portal. fo: 192.898,00 kr. Samlaði miðlastuðulin kann í mesta lagi vera 40% av skjalprógvaðu lønarútreiðslunum árið fyri umsóknarárið hjá einum miðli. Miðlastuðulsnevndin hevur í viðgerðini av umsóknunum serliga hugt eftir yvirskipaða endamálinum við lógini. Í viðmerkingunum til lógaruppskotið verður millum annað nevnt sum endamál, at "Stuðulin skal medvirka til at økja útboðið av miðlum og margfeldi teirra." Bæði í lógini og meiri útgreinað í viðmerkingunum til lógina verða treytir settar við innihaldið í miðlunum, sum stuðul kann latast til: "Dentur verður í uppskotinum lagdur á, at stuðulin skal kunna veitast tíðindamiðlum, hvørs redaksjonella innihald í stóran mun er kritiskur journalistikkur og sjálvstøðug journalistisk viðgerð av aktuellum føroyskum samfelagsviðurskiftum og viðkomandi altjóða viðurskiftum úr einum føroyskum sjónarhorni." Miðlastuðulsnevndin hevur í samsvari við endamálið við lógini valt eina breiða tulking av hesum ásetingum. Hetta er fyrstu ferð, nevndin tillutar stuðul, og tí er ikki gjørligt at gera av, um stuðulin er við til at røkka endamálinum viðv. innihaldi og politiska ynskinum. Miðlastuðulsnevndin heldur tað tí vera skilagott seinni at meta um, hvørt stuðulin hevur verið við til at røkka kravinum til ávíst slag av innihaldi, sum nevnt verður í viðmerkingunum til lógina. Sum haldari fært tú atgongd til alt tilfar í blaðnum á netinum, umframt tíðindi. Trýst á "Tekna hald" og skráset teg